‘ราชบุรีฯ’ทุ่ม6.7พันล.ซื้อกองทุนออสเตรเลีย
ราชบุรีโฮลดิ้ง ต่อยอดทางลัดเท 6,700 ล้านบาท เสนอซื้อหุ้นกองทุนพลังงานออสเตรเลียดันกำลังการผลิตโตเป็น 6,100 เมกะวัตต์
18 ส.ค. 2554

ราชบุรีโฮลดิ้ง ต่อยอดทางลัดเท 6,700 ล้านบาท เสนอซื้อหุ้นกองทุนพลังงานออสเตรเลียดันกำลังการผลิตโตเป็น 6,100 เมกะวัตต์ 
นายนพพล มิลินทางกูร กรรมการผู้จัดการใหญ่ บริษัท ผลิตไฟฟ้าราชบุรีโฮลดิ้ง (RATCH) เปิดเผยว่า ได้ใช้บริษัทย่อยคือ อาร์เอช อินเตอร์เนชั่นแนล (สิงคโปร์) คอร์ปอเรชั่น (RHIS) ลงนามในข้อตกลงการเข้าซื้อหุ้นของกองทุน Transfield Services Infrastructure Fund (TSIF) กับบริษัท Transfield Services Limited (TSE) มูลค่าการลงทุนประมาณ 6,700 ล้านบาท ส่งผลให้กำลังผลิตรวมทั้งสิ้น 6,100 เมกะวัตต์ คาดว่าจะแล้วเสร็จภายในไตรมาส 2 ปี 2554 
“การซื้อหุ้น TSIF ครั้งนี้สะท้อนกลยุทธ์สร้างความเติบโตในอนาคต ปัจจุบันบริษัทมีเงินสดในมือประมาณ 1 หมื่นล้านบาท” นายนพพล กล่าว
ทั้งนี้ RHIS จะเข้าซื้อหุ้นของ TSIF จำนวน 246 ล้านหุ้น ในสัดส่วน 56.16% ของจำนวนหุ้นทั้งหมด ราคาหุ้นละ 0.85 เหรียญออสเตรเลีย รวม 209.44 ล้านเหรียญออสเตรเลีย หรือประมาณ 6,702 ล้านบาท หากราคาซื้อขายหุ้นและเงื่อนไขต่างๆ เป็นไปตามข้อตกลง บริษัทจะพิจารณาซื้อหุ้นเพิ่มขึ้น
สำหรับ TSIF เป็นกองทุนด้านพลังงานและสาธารณูปโภคในประเทศออสเตรเลีย มีสินทรัพย์ประมาณ 90% เป็นโรงไฟฟ้า ผลิตจากเชื้อเพลิงหลากหลาย มีกำลังการผลิตรวม 1,126 เมกะวัตต์ โดยมีสัญญาซื้อขายคงเหลือ 11 ปี ส่วนโรงกรองน้ำมีกำลังการผลิตน้ำรวมเฉลี่ยประมาณ 2.1 แสนลิตรต่อวัน